**E L Ő T E R J E S Z T É S**

**Szombathely Megyei Jogú Város Közgyűlésének 2024. február 29-i ülésére**

**Javaslat**

**időskorúak és egészségkárosodottak támogatásának bevezetésére**

**és a piaci vásárlási utalvány fenntartására**

1. A KSH adatai alapján 2023-ban az előző évhez képest átlagosan 17,6 százalékkal nőttek a fogyasztói árak. A fogyasztóiár-indexben tükröződő árváltozások azonban a lakosság különböző csoportjait jövedelmük nagysága, fogyasztási szokásaik, fogyasztási szerkezetük eltérései miatt nem egyformán érintik, jelentős különbségek is adódhatnak köztük, főleg magasabb inflációs időszakban. A nyugdíjasok számára rendkívüli nehézségeket hozott a tavalyi év az élelmiszerek, gyógyszerek áremelkedése miatt. A fogyasztói árak a nyugdíjas háztartások körében átlagosan 18,3%-kal nőttek 2023 folyamán az előző évhez képest. A nyugdíjasokra vonatkozó fogyasztóiár-index szűkebb, kevesebb termékcsoportot ölel fel, mint az általános fogyasztóiár-index és a nyugdíjasok fogyasztási szerkezetével történik a súlyozás. A nyugdíjasok fogyasztási kosara nem tartalmazza például a gyermekneveléssel, gyermekgondozással kapcsolatos tételeket, azonban például a gyógyszerek, gyógyáruk részaránya a fogyasztóiár-indexben súlyozottabban jelenik meg.

Fenti körülményekre figyelemmel az öregségi nyugellátásban részesülők, valamint az egészségkárosodott személyek részére a koruk, egészségi állapotuk miatt megnövekedett költségeik támogatása céljából pénzbeli támogatás bevezetésére teszek javaslatot az alábbiak szerint.

A szabályozás a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendeletben kerülne rögzítésre a rendkívüli települési támogatás egy formájaként. A bevezetésre kerülő új támogatás elnevezése: időskorúak és egészségkárosodottak támogatása.

A jogosultsági feltételek összefoglalása:

A támogatásra jogosult hivatalból az a szombathelyi bejelentett lakóhellyel, vagy tartózkodási hellyel rendelkező személy, aki tárgyév január 1. napján:

- öregségi nyugellátásra, vagy

- rokkantsági ellátásra, vagy

- rehabilitációs ellátásra, vagy

- rokkantsági járadékra, vagy

- baleseti járadékra, vagy

- időskorúak járadékára

jogosult.

A támogatás hivatalbóli megállapításához a Pénzbeli és Természetbeni Ellátások Rendszerében történő rögzítéshez szükséges adatokat (jogosult neve, születési neve, születési helye és ideje, anyja neve, állampolgársága, lakóhelye, tartózkodási helye, folyósítási vagy levelezési címe, TAJ száma, gondnokság alá helyezett jogosult esetén a törvényes képviselő adatai) időskorúak járadéka esetén a Vas Vármegyei Kormányhivatal Szombathelyi Járási Hivatalától, míg az öregségi nyugellátás és az egyéb ellátás esetén a Nyugdíjfolyósító Igazgatóságtól kell megkérni.

Az időskorúak és egészségkárosodottak tárgyévi támogatásának összegét az önkormányzat a költségvetéséről szóló rendeletének megalkotásával egyidejűleg állapítja meg. 2024. évben a támogatás összege jogosultanként 10.000 Ft.

A támogatás összege az önkormányzat költségvetéséről szóló tárgyévi rendeletének megalkotását követő 90 napon belül a Nyugdíjfolyósító Igazgatóság, vagy a Vas Vármegyei Kormányhivatal Szombathelyi Járási Hivatala által megadott címre, postai úton kerül folyósításra.

A támogatás bevezetéséhez szükséges hatástanulmány alátámasztásához, valamint a támogatás megállapításához szükséges adatok megküldésének eljárásrendjére vonatkozóan, 2023. október 12. napján kelt önkormányzati megkeresésre a Magyar Államkincstár Nyugdíjfolyósító Igazgatósága az alábbi tájékoztatást adta.

Annak érdekében, hogy az ellátásban részesülők adatai átadásra kerülhessenek, hivatalból induló eljárás keretében kell az önkormányzatnak a támogatást biztosítani. A csoportos – személyes adatokat tartalmazó – adatszolgáltatás további kritériuma, hogy az önkormányzat rendeletben határozza meg a támogatni kívánt alanyi kört, a támogatási formát és a támogatás célját. Amennyiben az önkormányzati rendelet tartalmazza ezen feltételeket, akkor a célhozkötöttség elvének megfelelően az Igazgatóság nyilvántartásában szereplő, szombathelyi folyósítási címmel rendelkező személyek adatai kerülnek átadásra (bankszámlaszám nem adható ki). Az adatszolgáltatás előreláthatóan 30 napon belül teljesíthető.

Az Igazgatóság által megküldött, 2023. októberi hónapban nyugdíj és nyugdíjszerű ellátásban részesülő, szombathelyi folyósítási címmel rendelkezők létszámadatait az alábbi táblázat tartalmazza:

|  |  |
| --- | --- |
| **Ellátás megnevezése** | **Létszám (fő)** |
| öregségi nyugdíj | 18.176 |
| rokkantsági és rehabilitációs ellátás | 1.674 |
| rokkantsági járadék | 227 |
| baleseti járadék | 26 |
| időskorúak járadéka | 18\* |
| **Összesen:** | **20.121** |

* Vas Vármegyei Kormányhivatal Szombathelyi Járási Hivatal adata

Az időskorúak és egészségkárosodottak támogatásának bevezetése által jelentkező becsült többlet költségvetési forrásigény, az önkormányzat költségvetéséről szóló rendeletében 2024. évre meghatározott 10.000,- Ft/jogosult támogatási összeg mellett 201.210.000, - Ft, továbbá megközelítően 5 MFt postaköltség.

1. A szombathelyi családok anyagi terheinek mérséklése érdekében 2023. július 1. napjától 2023. december 31. napjáig ismételten bevezetése került a piaci vásárlási utalvány. A támogatás a pénzbeli támogatások rendszerét egy olyan természetbeni támogatási formával egészítette ki, amely célzottan az alapvető szükségletek kielégítését szolgálta, és ezzel együtt gazdaságvédő szerepet is betöltött. A Szombathely Városi Vásárcsarnok területén árusító kereskedők körében is népszerűvé vált a támogatási forma, visszajelzéseik alapján a piaci vásárlási utalvány egyértelműen plusz forgalmat hozott számukra. A támogatás fenti időszakban 1.220 fő részére került megállapításra, és 36.086.000, - Ft összegű költségvetési forrást igényelt.

Fentiekre tekintettel, a korábbi szabályozással azonos feltételrendszer mellett a piaci vásárlási utalvány fenntartását javaslom.

A támogatás összege és formája:Családonként évi legfeljebb 30.000, - Ft összegű természetbeni támogatás. Az utalvány a legalapvetőbb szükségleteket figyelembe véve élelmiszer (kivéve szeszes ital) és ruházati cikk vásárlásra fordítható.

A támogatás benyújtásának kezdő időpontja: 2024. április 1. napja.

Jogosultsági feltételek:

Piaci vásárlási utalványra jogosult az a személy,

* aki egyedül élő, és havi jövedelme az öregségi nyugdíj mindenkori legkisebb összegének 450 százalékát (jelenleg 128.250,- Ft), vagy
* akinek a családjában az egy főre jutó havi jövedelem az öregségi nyugdíj mindenkori legkisebb összegének 400 százalékát (jelenleg 114.000,- Ft) nem haladja meg, feltéve, hogy saját maga és családja vagyonnal nem rendelkezik.

Piaci vásárlási utalványra egy családban csak egy személy jogosult.

Az utalványok átadása és felhasználása:

* a sorszámozott, kizárólag 1.000 Ft-os címletű utalványok jogosultak részére történő átadása a Polgármesteri Hivatalban történik;
* beváltás helye: a Szombathely Városi Vásárcsarnok területén árusító őstermelőnél, egyéni vállalkozónál, ahol a forgalom döntő hányadát kitevő termékek az élelmiszer (ide nem értve a szeszes italokat) vagy ruházati cikk kategóriába sorolhatók;
* az Önkormányzat, a Vásárcsarnok és a kereskedő között 3 oldalú szerződéssel, szerződéses jogviszony jön létre, amely megállapodás a piaci vásárlási utalvány használatából adódó feladatok lebonyolítását és az elszámolás rendjét (heti, utólagos) szabályozza. A megállapodás tervezetét az előterjesztés 1. számú melléklete tartalmazza;
* a támogatásban részesülőknek az utalványok felhasználhatóságával kapcsolatos minél szélesebb körű tájékoztatása érdekében az elfogadóhelyek listáját a Vásárcsarnok közzéteszi az épület bejáratánál, megjelentetésre kerül a város honlapján, illetve a támogatás megállapításáról szóló határozat mellé csatolásra kerül egy papír alapú tájékoztató is;
* a felhasznált és a kereskedő által további felhasználásra alkalmatlanná tett utalványokat a Vásárcsarnok hetente összegyűjti, összesíti majd átadja az Önkormányzatnak. Az Önkormányzat gondoskodik az összesítés és az átadott utalványok összevetését követően az utalványok értékének 5 munkanapon belüli kereskedők részére történő utalásáról;
* az utalványra való jogosultság 2024. december 31. napjáig állapítható meg. Az utalványok 2025. január 31. napjáig használhatóak fel.

A piaci vásárlási utalvány bevezetése által jelentkező többlet költségvetési forrásigény egzakt módon előre nem jelezhető - mivel a támogatási rendszer természeténél fogva a jogosulti kör, annak pontos szociális helyzete előre nem meghatározható -, a szakmai becslés és a tavalyi évben a támogatásra kifizetett összeget alapul véve 36 millió forintos költség prognosztizálható.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Előzőekre tekintettel a rendelet-módosítás tervezetének előzetes hatásvizsgálata és indokolása az előterjesztés mellékletét képezik.

Kérem a Tisztelt Közgyűlést, hogy az előterjesztést megtárgyalni, a rendeletet megalkotni és a határozati javaslatot elfogadni szíveskedjék.

**Szombathely, 2024. február 21.**

 /: **Dr. Nemény András** :/

**Határozati javaslat**

…….**/2024. (II.29.) Kgy. számú határozat**

1. Szombathely Megyei Jogú Város Közgyűlése az előterjesztés melléklete szerinti megállapodást jóváhagyja, egyúttal felkéri a Szombathely Városi Vásárcsarnok igazgatóját, hogy az előterjesztés melléklete szerinti három oldalú Megállapodásnak - a Vásárcsarnok területén, az előterjesztés szerinti termékkört árusító őstermelőkkel, egyéni vállalkozókkal, gazdasági társaságokkal történő - megkötéséről gondoskodjon, és feladatkörében eljárva a piaci vásárlási utalvány támogatás rendszerének bevezetéséhez szükséges intézkedéseket tegye meg.
2. A Közgyűlés felhatalmazza a polgármestert, valamint a Szombathely Városi Vásárcsarnok igazgatóját a megállapodás aláírására.

**Felelősök:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 /a végrehajtás előkészítéséért:

Vinczéné dr. Menyhárt Mária az Egészségügyi és Közszolgálati Osztály vezetője,

 Dr. Holler Péter a Hatósági Osztály vezetője,

 Stéger Gábor a Közgazdasági és Adó Osztály vezetője,

 Polákovics Marietta, a Szombathely Városi Vásárcsarnok igazgatója/

**Határidő:** azonnal /1. pont tekintetében/

2024. március 31. /2. pont tekintetében/